《秘阁观书》
宋代·薛绍彭

访古求书二十年，二王真迹几人传。
每寻同好得消息，闻韶忘味心拳拳。
诸家真赝可屈指，缇巾入手分媸妍。
道山东观富奇古，世人想望如云天。
此生尘俗分不到，九重有路来无缘。
岂知司存预符玺，芸台高议开宾筵。
翰林入坐中执法，未容凡吏陪诸仙。
酒阑接武上秘阁，皇居紫禁凌非烟。
晋康法书在宝椟，傍架牙签一一穿。
紫衣黄门许一见，忽开复闭严关键。
右军尽善历代宝，八法独高东晋贤。
宏文旧物印章在，开元小篆朱犹鲜。
草行无穷少真楷，硬黄色净昏麻笺。
凤翥龙翔余复直，烟霏雾结断还连。
溟涨笔力老转剧，临池尚叹张学专。
言奴得法号神俊，逼人体势殊翩翩。
自方家尊聘豪翰，骎骎欲过骅骝前。
崇虚鹅群最真迹，万里古色星日悬。
笔乾墨淡不可搨，拙手添晕难磨湔。
小玺肥书两贞观，每角一字居四边。
南朝妙鉴各题检，怀充在后前僧权。
争妍取势押缝尾，磐石卧虎推满骞。
琅琊世谱今乃识，宝章十代何蝉联。
忠良贼孽无去取，茂宏处仲同一编。
其间楷真特萧散，南平秘法传僧虔。
卷杪题官记年月，方庆疏封在石泉。
当时盛事今不泯，曾看崔序传遗篇。
想见举朝推好尚，小钟发论头风痊。
髹奁别贮古杂迹，历代作者堪比肩。
步怀陈人有晋法，伯英汉帖疑吴颠。
诚悬送瓜特枯硬，欧取方险虞劲圆。
虞文发愿乃使用，壮古遒丽功力全。
世间此帖岂有二，孔庙破石人犹怜。
阿武章草五字句，画松分行如直弦。
牝鸡司晨足才致，蛾眉文墨争蝉娟。
青绫高标卷二十，淳化刻在诸帖先。
仲尼夏禹谢太傅，山涛汉章东晋宣。
体凡格陋漫收掇，一手临写烦雕镌。
二王妙迹半遗落，宝章虞柳俱见捐。
无盐刻画废西子，骐骥不御蹇著鞭。
永熙圣学贵斯事，讨论王著何备员。
百年文物盛于昔，继文真主方御乾。
岩廊道业仰夔禹，太平黼藻宗云渊。
宝书传世久未辑，明时盛事犹缺然。
谁能借辩达聪听，愿求精识重评诠。
收遗去陋再刊勒，鸠工不费数万钱。
嗟哉百卷顷刻过，安得放意徐穷研。
归来欲说急记取，瀛洲回首情悁悁。
心存默想尚可记，以指画被夜不眠。
休论顽仙与才鬼，但得曲掌甘终焉。

作者简介：河中万泉人，字道祖，号翠微居士。薛向子。哲宗元祐元年官承事郎、监上清太平宫。历少府监丞，累官秘阁修撰、知梓潼路漕。工书，擅行、正、草诸体，取法晋唐，格度严谨，自成一家。与米芾为书画友，书法并称“米薛”。